**OSI Dans** er dansegruppen til Oslostudentenes Idrettsklubb. Gruppen ble stiftet i mai 1995, og har vokst til å bli en av de største gruppene i OSI. De tilbyr en rekke kurs og treninger innenfor pardans og gruppedans. I dag har OSI Dans rundt 250 medlemmer per semester. Klubben drives av og for studenter, og instruktører med mye erfaring leies inn for å kunne holde et høyt nivå på undervisningen. Pardans sender noen få deltagere til nasjonale konkurranser hvert år, men er ingen utpreget konkurranseklubb – snarere har klubben et sterkt fokus på sosialdans.

Dansestiler i OSI Dans
----------------------

| Pardans | Boogie Woogie |
| Brasiliansk Zouk |
| Cubansk Salsa |
| Rock Step Swing |
| Standard og Latin |
| West Coast Swing |
| Gruppedans | Ballett |
| Hiphop |
| Jazz |
| Moderne |

Historie
--------

### 1995-1999: Oppstart og vekst

Klubben ble stiftet i mai 1995, under navnet OSI Swing og Sportsdans (OSISS). Initiativet kom fra Rolf Kaarbø og en gjeng ivrige studenter, inspirert av danseundervisningen som Trond Harr holdt i kantina på Kjemisk Institutt ved Universitetet i Oslo. Det første året ble det holdt kurs i Rock Step Swing og Selskapsdans. Swingtilbudet ble utvidet med Charleston, Lindy Hop i 1996, og Boogie Woogie ble introdusert som fast kurs dette året. I 1997 ble LA-stil salsa satt på programmet.

Flamenco ble introdusert som et fast kurs i 1998, og senere avvilket. Samtidig opplevde klubben en kraftig vekst fra dette året og fram til årtusenskiftet, medlemstallene ble firedoblet!

### 2000-2015: Navnebytte og utvidelser

I år 2000 byttet OSI Swing og Sportsdans (OSISS) navn til OSI Dans. Klubben etablerte en praksis med dansefester i studentpubene på Blindern, på denne tiden hovedsakelig holdt i RF-kjelleren. Den første hytteturen i klubbens regi gikk av stabelen i 2001, og har siden den gang blitt et fast arrangement hvert semester. Argentinsk Tango inntok banen som fast kurs i 2003, noe som var meget populært blandt klubbens medlemmer. Kurset var stappfullt fra dag en!

Klubben feiret sitt 10-årsjubileum på Soria Moria i 2005. Samme året utvidet klubben sine aktiviteter og begynte å holde dansekurs i Nydalen. Faste kurs i Cubansk Salsa ble innført fra 2006. Etter noen svært populære workshops med Arild Lekanger ble West Coast Swing innført som fast kurs i 2009, og i 2010 ble det opprettet faste dansekurs i Bachata. Brasiliansk Zouk ble introdusert i 2013, og kurs Argentinsk Tango og LA Salsa ble avviklet grunnet lav oppslutning. 

### 2016-d.d.: Gruppedans og show

Etter engasjement fra blant annet Maria Østli ble gruppedans introdusert fra våren 2016 med kurs i Hiphop, Jazz og Moderne. Høsten 2016 ble Ballett også satt på planen. For gruppedans blir hvert semester avsluttet med danseshow på Betongscenen på Chateau Neuf. Danseshowene gir studentene noe å jobbe mot gjennom semesteret, og er en møteplass for alle gruppedanskursene. Det har vært fullsatt sal ved alle danseshowene, og publikum har blitt møtt med nytt tema hver gang.

| Semester | Tema |
| --- | --- |
| Vår 2016 | Spire |
| Høst 2016 | Clash of Cultures |
| Vår 2017 | Movie Night |
| Høst 2017 | Rythm of Nature |
| Vår 2018 | ICONIC |
| Høst 2018 | Unleashed |
| Vår 2019 | POWER |

Styret
------

Nytt styre blir valgt inn på årsmøte, holdt i desember hvert år. Styret består hovedsakelig av leder, nestleder pardans, nestleder gruppedans, sekretær, økonomiansvarlig, webmaster. Det er også flere komiteer som har ansvar for valg, markedsføring og diverse arrangementer som show, hyttetur, sosialdans og dansefester.

Styreledere| År | Navn |
| --- | --- |
| 2007-2010 | Martin Knudsen Tvedte |
| 2011 | Maria Dehli Vigeland |
| 2012 | Hanna Mathilde Søreng |
| 2013 | Kristbjørn Håland |
| 2014 | Jessica-Marie Gidlund |
| 2015 | Paul Magnus Sørensen-Clark |
| 2016 | Anonym |
| 2017 | Christina Schmitz |
| 2018 | Maria Østli |
| 2019 | Marte Bjørneng |

Medlemstall
-----------

| År/Semester | Medlemstall per semester |
| --- | --- |
| 1995 | 20-30 |
| 1996 | 40 |
| 1997 | 50 |
| 1998-2002 | 200 |
| 2005 | 300 |
| 2006 | 350 |
| 2008 | 400 |
| 2012 | 300 |
| 2013 | under 300 |
| Høst 2015 | 293 |
| Vår 2016 | 249 |
| Høst 2016 | 284 |
| Vår 2017 | 261 |
| Høst 2017 | 236 |
| Vår 2018 | 207 |
| Høst 2018 | 263 |
| Vår 2019 | 235 |

Eksterne lenker
---------------

* Hjemmeside for OSI Dans[*død lenke*]
* Facebook for OSI Dans
* Instagram for OSI Dans
* Youtube for OSI Pardans
* Youtube for OSI Gruppedans

Portal: Oslo